Ինգեբորգա Դապկունայտե

Ինգեբորգա Դապկունայտե (, , ), կինոյի և թատրոնի լիտվացի դերասանուհի։ Լիտվական ԽՍՀ վաստակավոր արտիստ (1989), «Նիկա» մրցանակի դափնեկիր կնոջ լավագույն դերակատարում անվանակարգում (1994)։

Կենսագրություն

Վաղ տարիներ 
Ինգեբորգա Դապկունայտեն ծնվել է 1963 թվականի հունվարի 20-ին Վիլնյուսում։ Հայրը՝ Պետեր-Էդմունդ Դապկունասը, եղել է դիվանագետ, մայրը՝ օդերևութաբան։ Նրանք երկար ժամանակ աշխատել են Մոսկվայում, և դուստրը նրանց այցելել է միայն արձակուրդներին։ Ինգեբորգա Դապկունայտեն մեծացել է տատի ու պապի մոտ։

Չորս տարեկան հասակում Ինգեբորգա Դապկունայտեն տատի՝ Գենովայտե Սաբլիենեի շնորհիվ, ով Վիլնյուսի օպերայի թ բալետի թատրոնում աշխատում էր որպես ադմինիստրատոր, առաջին անգամ բեմ է բարձրանում՝ Ջակոմո Պուչինիի «Չիո-Չիո-Սան» օպերայի բեմադրության մեջ կատարելով Մադամ Բատերֆլայի որդու դերը։ «Օպերային դեբյուտից» հետո դրամատիկական արվեստը նրան թվում է ոչ այնքան հետաքրքիր, նկատի առնելով պարերի, երգ ու երաժշտության բացակայությունը։ Պատանեկան տարիներին Ինգեբորգա Դապկունայտեն զբաղվել է սպորտով. նա հաջողություններ է ունեցել գեղասահքի ու բասկետբոլի բնագավառում։

Տաուրաս լեռան լանջին՝ ոչ այնքան հեռու այն տնից, որտեղ բնակվում էր Ինգեբորգա Դապկունայտեն, գտնվում էր Պրոֆմիությունների պալատը, որտեղ գործող թատերական ստուդիայում Ինգեբորգա Դապկունայտեն սովորել է երեք տարի։

Կարիերայի սկիզբ 
Դպրոցն ավարտելուց հետո Ինգեբորգա Դապկունայտեն ընդունվում է Լիտվայի կոնսերվատորիա (երգչախմբային և թատերական արվեստի ֆակուլտետ, Յոնաս Վայտկուսի կուրս)։ Կոնսերվատորիան ավարտելուց հետո՝ 1985 թվականին, որպես դերասան աշխատանքի է անցնում Կաունասի դրամատիկական թատրոնում, հետագայում աշխատում է Վիլնյուսի երիտասարդական թատրոնում՝ Էյմունտաս Նյակրոշյուսի ղեկավարությամբ։ Կինոյում առաջին անգամ նկարահանվել է 1984 թվականին՝ Ռայմունդաս Բանիոնիսի «Իմ փոքրիկ կինը» ֆիլմում կատարելով Աուկսեի դերը։

1993 թվականին Ինգեբորգա Դապկունայտեն նկարահանվել է հոլիվուդյան ֆիլմում՝ «Ալյասկա Քիդ» հեռուստասերիալում։ Նույն թվականին նա տեղափոխվում է Լոնդոն, որտեղ սկսում է խաղալ Լոնդոնի թատրոնում։

Անձնական կյանք 
 Առաջին ամուսին՝ Արունաս Սակալաուսկաս, դերասան և հեռուստահաղորդավար,
 Երկրորդ ամուսին՝ Սայմոն Սթոուքս, բրիտանացի թատերական ռեժիսոր, ամուսնալուծվել են 2009 թվականին,
 2013 թվականի փետրվարին ամուսնացել է փաստաբան և ռեստորանատեր Դմիտրի Յամպոլսկու հետ։

Արվեստ

Թատերական աշխատանքներ 
Էյմունտաս Նյակրոշյուսի Երիտասարդական թատրոնում մասնակցել է Անտոն Չեխովի «Ճայը», Նիկոլայ Գոգոլի «Քիթը» պիեսների բեմադրություններին, ինչպես նաև Շեքսպիրի «Արքա Լիր» պիեսի բեմադրության փորձերում կատարել է Կորդելիայի դերը։ Ավելի ուշ Ջոն Մալկովիչի «Խոսքի սխալ», ինչպես նաև Եկատերինա Կովալյովայի «Իմ երկնագույն ընկերը» (Մոսկվայի Ա. Պուշկինի անվան դրամատիկական թատրոն) ներկայացումներում։

Ազգերի պետական թատրոնում (Մոսկվա) խաղում է Իլյա Ռետենբերգի «Ժաննա» ներկայացման մեջ՝ հանդես գալով գլխավոր դերում։

Աշխատանք հեռուստատեսությունում
2005 թվականին Ինգեբորգա Դապկունայտեն եղել է ТНТ հեռուստաալիքի «Մեծ Եղբայր» ռեալիթի-շոուի ռուսական տարբերակի հաղորդավար։ 95 օր հեռուստադիտողը հետևում էր շոուի մասնակիցների կյանքին, իսկ ուրբաթ օրերին դերասանուհին վարում էր ուղիղ եթեր, որի ժամանակ որոշվում էր մասնակիցներից մեկի ճակատագիրը։

2006 թվականին Ինգեբորգա Դապկունայտեն մասնակցել է «Աստղերը սառույցի վրա» նախագծին, որտեղ նրա զույգը Ալեքսանդր Ժուլինն էր։

Եվրատեսիլ 2009 երգի մրցույթի եզրափակչում հայտարարել է հեռուստադիտողների քվերակության արդյունքում մասնակիցների հավաքած միավորները։

Ֆիլմագրություն

Մրցանակներ և անվանակարգեր 
 1989 Լիտվական ԽՍՀ վաստակավոր արտիստ
 1992 Ոսկե Խոյ - տարվա լավագույն դերասանուհի, ֆիլմ «անպատկառները»
 1994 Ժնևի միջազգային կինոփառատոն - ժյուրիի հատուկ մրցանակ «Վաղվա աստղը», ֆիլմ «Մերձմոսկովյան գիշերներ»
 1994 Նիկա - կնոջ լավագույն դերակատարում, ֆիլմ «Մերձմոսկովյան գիշերներ»
 2005 Աստրա - անվանակարգ «Ոճ կինոյում»
 2014 Օլեգ Յանկովսկու անվան մրցանակ

Ժյուրիի անդամ 
 Կաննի կինոփառատոնի «Սինեֆոնդասոն» ծրագիր, 2003 թվական
 Բեռլինի կինոփառատոն, 2005 թվական
 Մար դել Պլատայի միջազգային կինոփառատոն, 2005 թվական
 Վենետիկի 67-րդ կինոփառատոն (2010 թվական)

Բարեգործություն
Ինգեբորգա Դապկունայտեն «Вера» բարեգործական հիմնադրամի հոգաբարձական խորհրդի համանախագահն է։

Ծանոթագրություններ

Արտաքին հղումներ

 
 Интервью Ингеборги Дапкунайте журналу Rolling Stone Russia
 Ингеборга Дапкунайте: Интервью журналу Sex And he City
 Интервью Ингеборги Дапкунайте на радио «Эхо Москвы»
 Блог Ингеборга Дапкунайте snob.ru 
 

Լիտվացի դերասանուհիներ
«Նիկա» մրցանակի դափնեկիրներ
ՌԴ պետական մրցանակի դափնեկիրներ գրականության և արվեստի բնագավառում
Ռուս դերասանուհիներ
Ռուս կինոդերասանուհիներ
Ռուս հեռուստատեսային դերասանուհիներ
ՌԴ պետական մրցանակի դափնեկիրներ
Ռուսաստանի «Նիկա» կինեմատոգրաֆիական արվեստների ակադեմիայի ակադեմիկոսներ
Ռուս հաղորդավարներ
Խորհրդային դերասանուհիներ